Abrahams: ‘Geen bewyse van politieke inmenging’ in Gordhan-vervolgingAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Abrahams het Vrydag wel bevestig dat die huidige politieke klimaat nie gunstig is vir die publiek se vertroue in aanklaers nie. “Daar is nie ŉ greintjie bewyslewering van politieke inmenging in die saak nie. Hierdie kwessie van politieke inmenging word wyd in die media gepubliseer, maar is heeltemal selfgeskep,” het hy aan die parlement se portefeuljekomitee van justisie gesê. “Ek kan hierdie komitee verseker die aanvanklike besluit om minister Gordhan te vervolg was nie ŉ polities gemotiveerde besluit nie. Ek wil dit beklemtoon dat die feit dat die aanklagte teruggetrek is, sprekend is van my onafhanklikheid as direkteur van openbare vervolging.” Hy het bewerings ontken dat hy “gekaap” is om sekere politieke belange te dien. “Gekaap deur wie? Kan enigiemand daardie vraag beantwoord?” het Abrahams gevra. “Die huidige politieke klimaat in die land en al die vingers wat na die NVG gewys word, is nie goed vir openbare vertroue in die instansies nie, maar ons sal voortgaan om sonder vrees of vooroordeel te vervolg.” LP’s van oppposisiepartye het gevra oor Abrahams se besoek aan Luthuli-huis slegs ŉ dag voordat Abrahams aangekondig het dat Gordhan ŉ dagvaarding ontvang het om voor ŉ hof te verskyn op bedrogaanklagte. Abrahams het ŉ dramatiese verduideliking gegee hoekom hy met pres. Jacob Zuma en sommige kabinetsministers vergader het. “Dit is Maandagmiddag. Dit is ŉ uur voor my tandartsafspraak, busse brand, winkels word geplunder, voertuie en geboue word geskend, mense word aangerand. Dit is ŉ toestand van anargie. Ek ontvang ŉ oproep van die minister van justisie wat my hulp by ŉ vergadering versoek. Dit is ŉ noodvergadering. Ek woon hierdie vergadering by,” het hy gesê. Hy het volgehou die voortslepende studente-onluste is tydens die vergadering bespreek. “Ek het nie hierdie vergadering by Luthuli-huis bygewoon om met ANC-amptenare te vergader nie. Ek het hierdie vergadering bygewoon om met ministers in die sekuriteitsgroep te vergader.” Hy het gesê hy is spyt oor die plek waar die vergadering gehou is, maar hy het nie soontoe gegaan om met Zuma oor Gordhan se vervolging te praat nie. “Die president het my nie na hierdie vergadering genooi nie. Die president het nie eens geweet dat ek die vergadering sou bywoon nie,” het hy gesê. “Natuurlik wens ek die vergadering was nie by daardie plek gereël nie. Ek stem nie saam met julle dat my bywoning van hierdie vergadering aanduidend is van ŉ gebrek aan goeie oordeel nie.” Abrahams het volgehou die besluit om Gordhan en sy voormalige kollegas, Ivan Pillay en Oupa Magashula, te vervolg, was nooit bedoel om hulle opsetlik te ontstel of hul naam in gedrang te bring nie. “Ons Grondwet stel dit dat almal gelyk is voor die gereg en ek voel nie dit is nodig om in hierdie omstandighede om verskoning te vra nie,” het hy gesê. Abrahams het ook gesê dit was nie sy besluit om Gordhan en Kie. te vervolg nie. Die besluit is deur Torie Pretorius, die hoof van die NVG se eenheid vir prioriteitsmisdaad, in samewerking met Sibongile Mzinyathi, die direkteur van openbare vervolging in Noord-Gauteng, geneem. Die DA-LP Glynnis Breytenbach vra hoekom Pretorius en Mzinyathi nie teenwoordig was om vrae te beantwoord nie. Abrahams het gesê hy het gevoel dit is nie nodig nie.